Årsberetning 2019/20

fra Sindal-Bindslev Y`s Men`s Club

I Sindal-Bindslev Y`s Men`s Club er vi nu 28 medlemmer. En del har meldt sig ud bl.a. p.g.a. alder og/eller sygdom. I februar måned døde et af vore medlemmer på hospice Vangen i Nørresundby. Vi har ikke haft held til at få nye medlemmer, selv om mange er blevet spurgt.

Vi lægger vægt på et godt fællesskab i klubben og vi forsøger at lave et spændende og alsidigt program.

Vi var så heldige i år at være den klub der blev inviteret til Sæby YMC til deres fødselsdag. En rigtig fin aften hvor Jytte Thomsen fortalte levende og medrivende om Einar Kongsbakk`s bog: ”Skylden”.

Frederikshavn og Fladstrand YMC stod for et fællesarrangement med 2 Sæby-klubber og os. En spændende aften med tidligere sygehuspræst Ruth Østergaard Poulsen.

Vi samarbejder med Vendelbo YMC om besøg af DG, som vi skiftes til at være vært for. Endvidere holder vi international kirkedag sammen med Hjørring og Vendelbo YMC, hvor vi skiftes til at være arrangør.

Vores genbrugsbutik går godt, bl.a. ved hjælp af en del frivillige (ikke medlemmer af klubben) . Vi har et overskud på ca. 250.000 årligt, som vi kan bruge til donationer. Vi købte butikken for 12 år siden og er sidste år blevet gældfrie, så nu er der ingen udgifter til husleje, hvilket vi ser som en stor fordel. Vi holder 2 årlige arrangementer for de frivillige i genbrugsbutikken, sammen med alle os medlemmer - Nytårskur i januar, med god mad og underholdning - og en udflugt i maj måned.

Vi har 2 venskabsklubber - Göteborg og Svendborg YMC. I september 2020 får vi besøg fra begge hold.

Maria Thorup

præsident